1310.

Godina **1310** (MCCCX) bila je redovna godina koja počinje u četvrtak po julijanskom kalendaru (1. jan/sij.).

## Događaji
### Januar/Siječanj &ndash; Mart/Ožujak
* januar - Kastiljanci nakon pola godine napuštaju opsadu granadskog (trenutno marinidskog) Algecirasa. Teritoriju emirata su napustile i aragonske snage koje su do prošlog meseca opsedale Almeríju.

* 16. 2. - Delhijski gen. Malik Kafur zauzima nakon opsade Warangal, glavni grad države Kakatiya na jugoistoku Indije.

* 5. 3. - Mamelučki sultan Egipta Baybars II je zbačen nakon manje od 11 meseci, uz politički i ekonomski nered. Konačno se vraća Al-Nasir Muhammad (do 1341).  
* 20. 3. - Kralj Karlo I. Robert izdaje povelju Pavlu Gorjanskom, koji se borio za njega u Slavoniji, daje mu imanje Drenovac pored Orljave blizu Požege.
* 30. 3. - Mletački dužd upozorava zadarskog kneza da pazi na zaključavanje vrata, jer se ban Pavle mota u blizini (još jedno upozorenje u svibnju) - Venecija je oslabljena porazom u Ferarskom ratu i papinim interdiktom.

### April/Travanj &ndash; Jun/Lipanj
* proleće - Katalonska kompanija, sada u Tesaliji, ulazi u službu atinskog vojvode Waltera V Briennskog.

* 9. 5. - Nifont I je novi vaseljenski patrijarh (do 1314). Rešen je Arsenitski raskol (od zbacivanja patrijarha Arsenija 1265).
* 12. 5. - Progon templara: 54-ica su spaljena u Parizu po naređenju kralja Filipa IV, mada papa želi da im se sudi.
* 25. 5. - Umro je Otto III, vojvoda Koruške, nasleđuje ga najmlađi brat Heinrich VI (nesuđeni kralj Češke). Vlada do 1335, takođe je markgrof Kranjske i grof Tirola. 
* 26. 5. - Mirovni ugovor između Kastilje i Granade: Kastilji je potvrđen Gibraltar, osvojen prošle godine, vraćaju joj se neki granični gradovi, Granada daje danak.

* 1. 6. - Hrišćanska mističarka Marguerite Porete je spaljena u Parizu (→ Bratstvo slobodnog duha).
* 4. 6. - Svete moći koje su Zadrani uzeli od božjaka (templara) u Vrani, vraćaju se banu Pavlu, jer je papin legat Gentilis potvrdio da je Pavle poglavar i zaštitnik crkve sv. Gregorija u Vrani, i da po nalogu papinu upravlja i čuva imanja "netom ukinutoga reda" (*sic*).
* 15. 6. - Tiepolova urota je trebala zbaciti venecijansku vladu, ali dužd Pietro Gradenigo je obaviješten u zadnjem trenutku - bilo je uličnih borbi, Bajamonte Tiepolo je pobjegao u Hrvatsku. Nakon ovoga je 10. 7. osnovan Savjet desetorice, prvobitno privremeno, postaje važno tijelo državne sigurnosti, koje pazi na patricije.

### Jul/Srpanj &ndash; Septembar/Rujan
* 1. 7. - Ilhanidske snage su povratilie Erbilsku citadelu u koju su se proletos sklonili hrišćani - masakrirani su.
* 22. 7. - Francuski princ Louis Navarrski je zarobio lyonskog nadbiskupa Petra Savojskog ubrzo nakog što se odmetnuo od kralja i zatvorio u zamak (ugovorom iz 1312. nadbiskup se odriče jurisdikcije u gradu, koji se priključuje Francuskoj).

* 15. 8. - Hospitalersko osvajanje Rodosa: nakon četvorogodišnjih borbi hospitaleri na čelu sa Foulquesom de Villaretom konačno osvajaju sam grad Rodos od Vizantinaca. Prenose ovamo svoju bazu sa Kipra, ostaju do 1522. Odmah sprovode papsku zabranu trgovine sa mamelučkim Egiptom.
* kolovoz - Prvi poznati dokument novog slavonskog bana, kneza Stjepana Babonića (do 1316; Henrik Gisingovac je umro negdje iza 23. 10. 1309).

* 27. 8. - Karlo I. Robert je konačno okrunjen za ugarskog kralja po svim običajima: u Stonom Biogradu, od strane ostrogonskog nadbiskupa, krunom sv. Stjepana (pošto ju je erdeljski vojvoda Ladislav napokon vratio). Vladavina mu je ipak samo nominalna u većem delu kraljevstva, naročito Matija III Čak Trenčinski stoji po strani.

* 1. 9. - Jan, 14-godišnji sin njemačkog kralja Heinricha VII, oženio se u Speyeru 18-godišnjom Elizabetom Premislovnom, kćerkom pokojnog kralja Vaclava II. Zatim kreću na Prag.

### Oktobar/Listopad &ndash; Decembar/Prosinac
* 23. 10. - Nemački kralj Heinrich VII prelazi Alpe u Italiju - dočekuju ga ogorčene podele u desetinama gradova-država (→ Gvelfi i Gibelini).

* 11. 11. - Ugovor Venecije i Bizanta.
* 23. 11. - Umro je marinidski marokanski sultan Abu al-Rabi Sulayman, nasleđuje ga stric Abu Sa'id Uthman II (do 1331).

* 3. 12. -  Češke snage Jana Luksemburga zauzimaju Prag, Heinrich beži u Korušku (sa suprugom Anom, koja je sestra nove kraljice Elizabete). Jan i Elizabeta će biti krunisani sledećeg februara, on vlada do 1346. Luksemburzi su na češkom prijestolju do 1437.
* 11. 12. - Umro je Henryk III, vojvoda głogowski, koji je držao Velikopoljsku; nasleđuju ga petorica sinova a Vladislav I. Lokietek će osvojiti zemlju 1314.
* 23. 12. - Kralj Heinrich je stigao u Milano, čiji je gospodar Guido della Torre, gvelf, tj. pristalica pape - napetosti će dovesti do pobune u februaru.

### Kroz godinu

* Mihailo Astrapa i Evtihije izgleda živopišu Bogorodicu Ljevišku.
*  Teodosije Hilandarac: Žitije sv. Petra Koriškog.
* Jedan mogući datum: Basarab I Osnivač je vojvoda Vlaške (ili 1304/24 do 1351/52).

## Rođenja

* 30. 4. - Kazimir III. Veliki, kralj Poljske († 1370)
* Guillaume de Grimoard, papa Urban V. († 1370)
*  Jovan Oliver, velmoža († ca. 1356)

## Smrti

* 28. 10. - Atanasije I Carigradski, bivši vaseljenski patrijarh (* ca. 1230)
*  Georgije Pahimer, vizantijski historičar, filozof, muzikolog (* 1242)

## Reference

; Literatura
* Svezak drugi: dio prvi. Treće doba: Vladanje kraljeva iz raznih porodica (1301-1526). Prva knjiga: Anžuvinci i Sigismund do gubitka Dalmacije (1301-1409), Vjekoslav Klaić (archive.org)